Τεντ Κρουζ

Ο Ράφαελ Έντουαρντ «Τεντ» Κρουζ (αγγλ. Rafael Edward "Ted" Cruz, 22 Δεκεμβρίου 1970), είναι Αμερικανός πολιτικός και δικηγόρος, που υπηρετεί ως Γερουσιαστής των Ηνωμένων Πολιτειών για την πολιτεία του Τέξας, από τον Ιανουάριο του 2013. Είναι μέλος του Ρεπουμπλικανικού Κόμματος. Προηγουμένως, υπηρέτησε ως Γενικός Δικηγόρος της πολιτείας του Τέξας από το 2003 έως το 2008.  

Ο Κρουζ, έγινε ο πρώτος Ισπανοαμερικανός και Κουβανοαμερικανός, που εξελέγη στη Γερουσία των Ηνωμένων Πολιτειών από το Τέξας.

Ήταν υποψήφιος για το Ρεπουμπλικανικό χρίσμα για προεδρία των ΗΠΑ το 2016. Στις προκριματικές εκλογές στο Ρεπουμπλικανικό Κόμμα για τις προεδρικές εκλογές του 2016, κατέλαβε τη δεύτερη θέση, πίσω από τον Ντόναλντ Τραμπ, με 25.1%.

Βιογραφία 

Ο Ράφαελ Έντουαρντ Κρουζ, γεννήθηκε στις 22 Δεκεμβρίου του 1970 στο Κάλγκαρι της Αλμπέρτας του Καναδά, και μεγάλωσε στο Χιούστον του Τέξας. Ο πατέρας του Ράφαελ Κρουζ, γεννήθηκε και μεγάλωσε στην Κούβα και μετανάστευσε αργότερα στο Ώστιν (Τέξας), λαμβάνοντας πολιτικό άσυλο, ενώ η μητέρα του Έλινορ Γουίλσον, είναι Αμερικανίδα που γεννήθηκε και μεγάλωσε στο Ντέλαγουερ.  

Αποφοίτησε από το Λύκειο "Second Baptist High School" στο Χιούστον το 1988. Σπούδασε Δημόσια Διοίκηση στο Πανεπιστήμιο Πρίνστον, και έλαβε πτυχίο (BA) με διάκριση "cum laude" το 1992. Στη συνέχεια σπούδασε Νομική στο Πανεπιστήμιο Χάρβαρντ, και έλαβε πτυχίο (JD) με διάκριση "magna cum laude" το 1995.

Καριέρα 
Από το 1999 μέχρι το 2003 ο Τεντ Κρουζ διετέλεσε διευθυντής του Γραφείου Πολιτικού Σχεδιασμού της Ομοσπονδιακής Επιτροπής Εμπορίου, συνεργαζόμενος αναπληρωτής γενικός εισαγγελέας στο Υπουργείο Δικαιοσύνης των Ηνωμένων Πολιτειών και σύμβουλος πολιτικής του Τζορτζ Ου. Μπους στην προεδρική προεκλογική εκστρατεία των Μπους-Τσένεϊ το 2000. 

Επίσης, διετέλεσε Γενικός Δικηγόρος του Τέξας από το 2003 μέχρι το 2008, θέση στην οποία ορίστηκε από τον τότε Γενικό Εισαγγελέα του Τέξας Γκρεγκ Άμποτ. Με τη θητεία του στη θέση του Γενικού Δικηγόρου του Τέξας, έγινε ο πρώτος Ισπανοαμερικάνος στη θέση αυτή, καθώς και ο νεότερος και μακροβιότερος Γενικός Δικηγόρος στην ιστορία του Τέξας. Παράλληλα, εργάστηκε ως επίκουρος καθηγητής στη Νομική Σχολή του Πανεπιστημίου του Τέξας στο Ώστιν από το 2004 μέχρι το 2009.

Γερουσιαστής των ΗΠΑ (2013-) 
Ο Τεντ Κρουζ ήταν ο Ρεπουμπλικανός υποψήφιος για τη διαδοχή της Κέι Μπέιλι Χάτσινσον στις εκλογές του 2012. Στις 31 Ιουλίου 2012 επικράτησε με ποσοστό 56,8% έναντι του Αντικυβερνήτη του Τέξας Ντέιβιντ Ντιούχερστ, ο οποίος συγκέντρωσε το 43,2% των ψήφων, στον δεύτερο γύρο των προκριματικών εκλογών του Ρεπουμπλικανικού Κόμματος. 

Ο Τεντ Κρουζ κέρδισε τις γενικές εκλογές της Γερουσίας του 2012 στο Τέξας, όπου συγκέντρωσε το 56,60% των ψήφων έναντι του 40,50% που κέρδισε ο πρώην πολιτειακός βουλευτής και υποψήφιος του Δημοκρατικού Κόμματος Πολ Σάντλερ. Στις 14 Νοεμβρίου 2012, ανέλαβε πρόεδρος της Εθνικής Ρεπουμπλικανικής Επιτροπής Γερουσιαστών. Ορκίστηκε στο αξίωμα του Γερουσιαστή, στις 3 Ιανουαρίου 2013. 

Στις 23 Μαρτίου 2015, ο Τεντ Κρουζ είχε ανακοινώσει την υποψηφιότητά του για το χρίσμα του Ρεπουμπλικανικού Κόμματος για τις προεδρικές εκλογές του 2016. 

Επανεξελέγη στην Γερουσία το 2018, με στενή πλειοψηφία (50,89%) έναντι του Δημοκρατικού ανθυποψηφίου του, Μπέτο Ο'Ρουρκ (48,33%), καθιστώντας μία από τις στενότερες εκλογικές νίκες Γερουσιαστή από το Τέξας.

Θέσεις 
Ο Τεντ Κρουζ, ταυτίζεται ανοιχτά με το κίνημα Τι Πάρτι (Κίνημα του Τσαγιού), ενώ έχει υποστηριχθεί από την Ρεπουμπλικανική Παράταξη Ελευθερίας. Ο Κρουζ, θεωρείται από τους πιο συντηρητικούς και σκληροπυρηνικούς πολιτικούς του Ρεπουμπλικανικού Κόμματος. 

Το 2021, ήταν ένας από τους Γερουσιαστές, που αντιτάχθηκαν στο αποτέλεσμα των προεδρικών εκλογών του 2020.

Παραπομπές 

Γερουσιαστές των ΗΠΑ
Τέξας
Πολιτικοί του Ρεπουμπλικανικού Κόμματος (ΗΠΑ)
Αμερικανοί πολιτικοί
Αμερικανοί δικηγόροι
Λατινοαμερικανοί
Κουβανοί